b'\n_START_ARTICLE_\nIlona Tragel\n_START_PARAGRAPH_\nIlona Tragel (kuni 1990. aastani Ilona Kard; s\xc3\xbcndinud 24. novembril 1968 Tartus) on eesti keeleteadlane ja s\xc3\xb5udja.\n_START_SECTION_\nElulugu\n_START_PARAGRAPH_\nIlona Tragel l\xc3\xb5petas 1987. aastal Tartu 10. Keskkooli ja asus 1988. aastal \xc3\xb5ppima Tartu \xc3\x9clikoolis \xc3\xb5igusteadust. 1992. aastal vahetas ta eriala ning asus samas \xc3\xb5ppima soome keelt ja kirjandust. Selle j\xc3\xa4rgnesid magistri\xc3\xb5pingud \xc3\xbcldkeeleteaduse erialal Tartu \xc3\xbclikoolis (1997\xe2\x80\x931999) ja Helsingi \xc3\x9clikoolis (1998\xe2\x80\x931999). P\xc3\xa4rast magistrantuuri alustas ta 1999. aastal Tartu \xc3\xbclikoolis Haldur \xc3\x95imu juhendamisel doktori\xc3\xb5pinguid, mille l\xc3\xb5petas 2003. aastal. _NEWLINE_Ilona Tragel t\xc3\xb6\xc3\xb6tas juba \xc3\xb5pingute ajal tulevasel erialal. Ta on olnud soome keele \xc3\xb5petaja Tartu Keeltekoolis (1988\xe2\x80\x931994), Tartu \xc3\x9clikooli eesti ja \xc3\xbcldkeeleteaduse instituudis l\xc3\xa4\xc3\xa4nemeresoome keelte \xc3\xb5ppetoolis (1995\xe2\x80\x931998) ja Kaitsev\xc3\xa4e \xc3\x9chendatud \xc3\x95ppeasutustes (2000\xe2\x80\x932002). P\xc3\xa4rast doktorikraadi omandamist asus ta t\xc3\xb6\xc3\xb6le Tartu \xc3\x9clikooli eesti ja \xc3\xbcldkeeleteaduse instituudis teadurina ning juhatas Tartu \xc3\xbclikooli keelekeskust (2004\xe2\x80\x932014). 2005\xe2\x80\x932008 t\xc3\xb6\xc3\xb6tas ta keeleteaduse ja -tehnoloogia doktorikooli projektijuhina ning 2008\xe2\x80\x932011 eesti ja soome-ugri keeleteaduse osakonnas teadurina. 2011. aastal valiti Ilona Tragel \xc3\xbcldkeeleteaduse dotsendiks. Alates 2014. aastast \xc3\xb5petab ta Pekingi V\xc3\xa4lis\xc3\xb5pingute \xc3\x9clikoolis eesti keelt.  Ilona Trageli juhendamisel on valminud mitmed doktorit\xc3\xb6\xc3\xb6d._NEWLINE_Ilona Tragel kuulub mitmesse erialaseltsi, n\xc3\xa4iteks on ta SLE (Euroopa Keeleteaduse \xc3\x9chingu) liige (alates 2009), ICLA (Rahvusvahelise Kognitiivse Keeleteaduse \xc3\x9chingu) liige (alates 1999). Ta on ECLA (Eesti Kognitiivse Lingvistika \xc3\x9chingu asutajaliige ja juhatuse liige). Ta on korraldanud mitmeid Eesti-siseseid ja rahvusvahelisi konverentse.'